**RAPORTI NGA PROCESI I KONSULTIMIT**

**PËR PROJEKT UDHËZIMIN ADMINISTRATIV MF- NR. XX/2018 PËR VLERËSIMIN E RREZIKUT KOMBËTAR PËR PASTRIMIN E PARAVE DHE FINANCIMIN E TERRORIZMIT**

Nëntor 2018

**Hyrja/sfondi**

Baza për përditësimin, rishikimin dhe rregullimin e vlerësimit të rrezikut kombëtar për pastrimin e parave dhe financimin e terrorizmit është Ligji Nr.05/L-096 për Parandalimin e Pastrimit të Parave dhe Luftimin e Financimit të Terrorizmit (Gazeta Zyrtare e Republikës së Kosovës Nr. 18, i datës 15 Qershor, 2016) dhe Udhëzimi Administrativ MF Nr. 04/2013 për Vlerësimin e Pastrimit të Parave dhe Financimit të Terrorizmit (i datës 06.09.2013).

Ky Projekt Udhëzim Administrativ ka për qëllim hartimin e Projekt Udhëzimit Administrativ për Vlerësimin e Pastrimit të Parave dhe Financimit të Terrorizmit duke reflektuar ndryshimet ligjore të cilat kanë ndodhur në këtë fushë me hyrjen në fuqi të Ligjit Nr. 05/L-096 për PPP/LFT. Qëllimi i këtij Projekt Udhëzimi Administrativ është gjithashtu, rregullimi dhe përcaktimi procedurave standarde për një proces të përgjithshëm për vlerësimin e rrezikut kombëtar për pastrimin e parave dhe financimin e terrorizmit dhe ekonomisë joformale, duke përfshirë identifikimin, analizën dhe vlerësimin e rreziqeve dhe dobësitë.

Hartimi i Projekt Udhëzimit Administrativ për Vlerësimin e Pastrimit të Parave dhe Financimit të Terrorizmit është bërë nga Grupi Punues i themeluar me vendim Nr. 39/2018 i datës 23/03/2018 i udhëhequr nga Njësia për Inteligjencë Financiare dhe në përbërje të Bankës Qëndrore të Kosovës dhe Projektit të BE-së për Mbështetje Institucioneve të Kosovës në Luftën Kundër Krimit të Organizuar, Korrupsionit dhe Ekstremizmit të Dhunshëm. Gjatë hartimit të draftit fillestar janë konsultuar edhe departamentet tjera relevante.

Pas hartimit të draftit fillestar nga zyrtari përgjegjës sipas Rregullores së Punës së Qeverisë, drafti i hartuar i Projekt Udhëzimit Administrativ i është nënshtruar edhe konsultimit paraprak sipas nenit 7 të Rregullores së Punës së Qeverisë Nr. 09/2011. Përmes platformës elektronike për konsultimet publike, është dërguar ftesa për komente tek të gjitha institucionet dhe kategoritë e shoqërisë, të cilat për shkak të karakteristikave kanë mundur të japin kontribut për shqyrtimin e Projekt Udhëzimit Administrativ për Vlerësimin e Pastrimit të Parave dhe Financimit të Terrorizmit.

Mundësinë për të dhënë komente e kanë pasur të gjitha grupet e interesit, qytetarët e Republikës së Kosovës dhe ekspertë të ndryshëm përmes platformës elektronike. Konsultimi i këtij Projekt Udhëzimi Administrativ është bërë në pajtim të plotë me Rregulloren Nr. 05/2016 për standardet minimale për procesin e konsultimit publik.

**Ecuria procesit të konsultimit**

Pas përmbylljes së procesit të konsultimit paraprak (sipas Rregullores së Punës së Qeverisë Nr. 09/2011, neni 7), Draft Udhëzimi Administrativ për Vlerësimin e Pastrimit të Parave dhe Financimit të Terrorizmit është publikuar për konsultim me publikun në platformën elektronike dhe ka qenë e hapur për komente deri me datë 02 shtator 2018.

Sipas Rregullores për standardet minimale të konsultimit publik, Projekt Udhëzimi Administrativ në fjalë është publikuar së bashku me Dokumentin e Konsultimit, i cili në formë të shkurtër ka paraqitur informatat e përmbledhura për Vlerësimin e Pastrimit të Parave dhe Financimit të Terrorizmit, qëllimet, objektivat, opsionet dhe hapësirën për konsultim, informatat për hapat pas përfundimit të procesit të konsultimit etj.

Qëllimi kryesor i konsultimit publik për Projekt Udhëzimin Administrativ ka qenë që Ministria e Financave/Njësia për Inteligjencë Financiare si Organ Propozues, të sigurojë opinionet, komentet dhe rekomandimet nga grupet e caktuara të interesit për opinionet dhe vlerësimet e tyre. Rëndësia e konsultimit publik me akterët përkatës do të ndikon drejtpërdrejtë në cilësinë e përmbajtjes së draft udhëzimit në fjalë.

Përveç publikimit të dokumenteve për konsultim në platformën qeveritare online, Njësia për Inteligjencë Financiare ka mbajtur edhe takime të brendshme me njësitë organizative përkatëse.

|  |  |  |
| --- | --- | --- |
| **Metodat e Konsultimit** | **Datat/kohëzgjatja** | **Numri i pjesëmarrësve/kontribuesve** |
| 1. Konsultimet me shkrim / në mënyrë elektronike; | 15 ditë pune | 1 Kontribues |
| 1. Publikimi në ueb faqe/Platforma elektronike | 15 ditë pune | 0 Kontribues |
|  |  |  |

**Përmbledhje e kontributeve të pranuara gjatë procesit të konsultimit**

Konsiderohet që konsultimi përmes platformës elektronike paraqet një mundësi shumë të mirë për të marrë kontribute nga ana e palëve të interesit.

Vlen të theksohet se gjatë procesit të konsultimeve publike përmes platformës online të konsultimeve publike, MF ka pranuar kontribut nga Ministria e Punëve të Brendshme për Projekt Udhëzimin Administrativ për për Vlerësimin e Pastrimit të Parave dhe Financimit të Terrorizmit, të cilat komente janë shqyrtuar dhe aty ku është e nevojshme janë inkorporuar në kuadër të këtij Projekt Udhëzimi.